Suvestinė redakcija nuo 2023-04-15

Įsakymas paskelbtas: TAR 2015-08-18, i. k. 2015-12389

KLAIPĖDOS MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL AUTOBUSŲ IR REGULIARIŲJŲ REISŲ LAIVŲ APIPAVIDALINIMO NUSTATYMO IR ĮGYVENDINIMO TERMINŲ

2015 m. rugpjūčio 17 d. Nr. AD1-2409

Klaipėda

Pakeistas teisės akto pavadinimas:

Nr. AD1-499, 2023-04-14, paskelbta TAR 2023-04-14, i. k. 2023-07314

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos kelių transporto kodekso 4 straipsnio 3 dalimi, Lietuvos Respublikos susisiekimo ministro 1998 m. vasario 12 d. įsakymo Nr. 55 „Dėl Keleivinio kelių transporto priemonių apipavidalinimo nuostatų patvirtinimo“ (Lietuvos Respublikos susisiekimo ministro 2015 m. vasario 2 d. įsakymo Nr. 3-40(1.5 E) redakcija) 2 punktu, Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo, patvirtinto Klaipėdos miesto savivaldybės tarybos 2015 m. gegužės 28 d. sprendimu Nr. T2-128, 5 ir 8 punktais ir atsižvelgdamas į Klaipėdos miesto savivaldybės tarybos kolegijos 2015 m. liepos 3 d. posėdžio protokolo Nr. TAK-5 1 punktą:

1. Nustatau, kad:

1.1. reguliariųjų reisų vietinio (miesto ir priemiestinio) susisiekimo maršrutų autobusų spalva yra mėlyna (spalvos kodas pagal NCS – S 3060-R90B);

1.2. reguliariųjų reisų vietinio (miesto ir priemiestinio) susisiekimo maršrutų autobusų šonų viršutinėje dalyje yra Klaipėdos miesto herbo ir vėliavos spalvų juosta: geltonos (spalvos kodas pagal NCS – S 0580-Y10R) ir raudonos (spalvos kodas pagal NCS – S 0085-Y90R) spalvų;

1.3. reguliariųjų reisų vietinio (miesto ir priemiestinio) susisiekimo maršrutų autobusų ir reguliariųjų reisų laivų priekio viduryje yra Klaipėdos miesto herbas;

1.4. reguliariųjų reisų vietinio (miesto ir priemiestinio) susisiekimo maršrutų autobusai ir reguliariųjų reisų laivai, varomi alternatyviaisiais degalais, apipavidalinami stilizuota Klaipėdos miesto ženklo grafinių ir spalvinių sprendimų grafika (priedas);

1.5. konkretaus reguliariųjų reisų vietinio (miesto ir priemiestinio) susisiekimo maršrutų autobusų ir reguliariųjų reisų laivų modelio apipavidalinimo techniniai reikalavimai (herbo, juostos matmenys, grafika, jų vieta ir pan.) nurodomi VšĮ „Klaipėdos keleivinis transportas“ direktoriaus tvirtinamuose autobuso apipavidalinimo projektuose.

Punkto pakeitimai:

Nr. AD1-499, 2023-04-14, paskelbta TAR 2023-04-14, i. k. 2023-07314

2. Nustatau šio įsakymo 1 punkto įgyvendinimo terminus:

2.1. visi vežėjų naujai įsigyjami autobusai apipavidalinami nuo šio įsakymo įsigaliojimo datos;

2.2. visi šiuo metu dirbantys autobusai privalo būti apipavidalinti iki 2016 m. rugsėjo 1 d.;

2.3. jeigu autobusai nurašomi per 2015 ir 2016 metus jų apipavidalinti neprivaloma;

2.4. visų šiuo metu dirbančių ekologiškų autobusų ir tų autobusų, kurių sutartyse su VšĮ „Klaipėdos keleivinis transportas“ buvo nustatyta kita spalvinė kombinacija, iki tų sutarčių galiojimo pabaigos apipavidalinti nereikia.

3. Pavedu šio įsakymo vykdymą kontroliuoti VšĮ „Klaipėdos keleivinis transportas“.

4. Nustatau, kad šis įsakymas skelbiamas Teisės aktų registre ir Klaipėdos miesto savivaldybės interneto svetainėje.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.

Savivaldybės administracijos direktorius	Saulius Budinas

Priedų pakeitimai:

Patvirtinta

Grafika ant autobusų

Pakeitimai:

1.

Klaipėdos miesto savivaldybės administracija, Įsakymas

Nr. AD1-499, 2023-04-14, paskelbta TAR 2023-04-14, i. k. 2023-07314

Dėl Klaipėdos miesto savivaldybės administracijos direktoriaus 2015 m. rugpjūčio 17 d. įsakymo Nr. AD1-2409 „Dėl autobusų spalvos kombinacijos nustatymo ir jos įgyvendinimo terminų“ pakeitimo